MCOT บวกกว่า 6% แรงสุดในรอบกว่า 1 ปี โบรกฯ แนะ ซื้อเก็งกำไร ชูเป้า 20 บ.
MCOT บวกกว่า 6% แรงสุดในรอบกว่า 1 ปี ณ เวลา 14.17 น. ราคาอยู่ที่ 13.90 บาท บวก 0.80 บาท หรือ 6.11% สูงสุด 14.10 บาท ต่ำสุด 13.00 บาท มูลค่าซื้อขาย 50.72 ล้านบาท ด้านบล.บัวหลวง แนะ "ซื้อเก็งกำไร" ชูเป้า 20 บ. คาด MCOT จะได้รับเงินค่าชดเชยจากกสทช. สำหรับการคืนคลื่นความถี่ 2600 MHz
5 ส.ค. 2559

ผู้สื่อข่าวรายงานว่า ราคาบริษัท อสมท จำกัด (มหาชน) หรือ MCOT ล่าสุด ณ เวลา 14.17 น. ราคาอยู่ที่ 13.90 บาท บวก 0.80 บาท หรือ 6.11% สูงสุด 14.10 บาท ต่ำสุด 13.00 บาท ด้วยมูลค่าซื้อขาย 50.72 ล้านบาท ขณะที่ดัชนีตลาดหุ้นไทยโดยรวมบวก 0.77%
 
โดยราคาหุ้น MCOT ปรับตัวขึ้นแรงสุดในรอบ 1 ปี 3 เดือน นับตั้งแต่ราคาหุ้นปิดอยู่ที่ 14.20 บาท เมื่อวันที่ 30 เม.ย.58
ด้านบล.บัวหลวง ระบุในบทวิเคราะห์ (1 ส.ค.) โดยเพิ่มปรับคำแนะนำจาก “ขาย” เป็น “ซื้อเก็งกำไร” ราคาเป้าหมายที่ 20 บาท สำหรับการคาดการณ์ในประเด็นที่ว่า MCOT จะได้รับเงินค่าชดเชยจากกสทช. สำหรับการคืนคลื่นความถี่ 2600 MHz จำนวนครึ่งหนึ่งที่มีอยู่ในมือทั้งหมด ซึ่งประเมินว่ามีแนวโน้มเพิ่มมูลค่าให้กับ MCOT ได้อีก 14.50 บาท/หุ้น ดังนั้น ราคาเป้าหมายใหม่จึงคำนวณรวมมูลค่าเพิ่มจากเงินค่าชดเชยดังกล่าวที่ได้รับจากกสทช.เข้าไปแล้ว
อย่างไรก็ตามการปรับเพิ่มคำแนะนำหุ้น MCOT ในครั้งนี้ไม่ได้เกี่ยวข้องกับปัจจัยพื้นฐานของบริษัท ที่ยังคงอ่อนแอ และยังคงไม่มีสัญญาณของการฟื้นตัวของผลการดำเนินงานแต่อย่างใดจนถึงปัจจุบัน